Վալենտին Յուդաշկին

Վալենտին Յուդաշկին (), խորհրդային և ռուս նկարիչ-մոդելավորող, Ռուսաստանի ժողովրդական նկարիչ (2005), Ռուսաստանի գեղարվեստի ակադեմիայի ակադեմիկոս։

Կենսագրություն 
Ծնվել է 1963 թվականի հոկտեմբերի 14-ին Մոսկվայի մարզի Բակովկա ավանում։ Սովորել է № 8 միջնակարգ դպրոցում։
1986 թվականին գերազանց առաջադիմությամբ ավարտել է Մոսկվայի արդյունաբերական տեխնիկումը (ունի երկու դիպլոմ՝ «Կոստյումի պատմություն» և «Դիմահարդարում և դեկորատիվ կոսմետիկա»)։

1991 թվականին Փարիզում ներկայացվել է Յուդաշկինի առաջին հավաքածուն, որը բաղկացած էր 150 մոդելից (ստեղծվել է ավելի վաղ՝ 1987 թվականին)։

2008 թվականին մասնակցել է ՌԴ ԶՈՒ զինծառայողների համար համազգեստի ձևանմուշների մշակմանը։ Մամուլը հաճախ նոր համազգեստը սխալմամբ անվանում է «յուդաշկինի», չնայած որ նա, նորաձևության դիզայներ Իգոր Չապուրինի հետ նախագծել էր միայն շքերթային համազգեստը, իսկ ամենօրյա, դաշտային և հատուկ համազգեստով զբաղվել են տեքստիլ արդյունաբերության կենտրոնական գիտահետազոտական ինստիտուտը, կաշվի և կոշիկի կենտրոնական գիտահետազոտական ​​ինստիտուտը, ինչպես նաև Պաշտպանության նախարարության հերալդիկ բաժինը և ՌԴ զինված ուժերի զորամասերը։

2010 թվականի հուլիսի 30-ին Յուդաշկինը դարձել է «Առաջին ալիք»-ի «Նորաձևության դատավճիռ» շոուի հաղորդավարը՝ ի պատիվ հաղորդման տարեդարձի։

2012 թվականի փետրվարի 6-ին Յուդաշկինը պաշտոնապես գրանցվել է որպես Ռուսաստանի Դաշնության նախագահի թեկնածու Վլադիմիր Պուտինի վստահված անձ։

2012 թվականի փետրվարից Յուդաշկինն ընտրվել է Ռուսաստանի պարային սպորտի միության նախագահ, իսկ ապրիլից դարձել է «Ոճ և նորաձևություն» շուրջօրյա հեռուստաալիքի գլխավոր խմբագիրը։

Բրենդներ 
«Yudashkin Jeans» (Յուդաշկին ջինս) ապրանքանիշը casual ոճի հագուստի ցանց է, որը թողարկվում է Վալենտին Յուդաշկինի ռուսական Նորաձևության տան կողմից։ Դիզայներն իր առաջին հավաքածուն ստեղծել է 1987 թվականին։ Յուդաշկինը իսկական հաջողության է հասել «Ֆաբերժե» (1991) հավաքածուի շնորհիվ, որը ցուցադրվել է Փարիզում՝ Բարձր նորաձևության շաբաթվա շրջանակներում։ Այս հավաքածուի ցուցադրությունից հետո դիզայները լայն ճանաչում է ստացել ոչ միայն Ռուսաստանում, այլև ողջ աշխարհում։ Հանրությունը ոգևորությամբ է ընդունել Ֆաբերժեի ձվերի զգեստները։ Այդ զգեստներից մեկը հետագայում փոխանցվել է Լուվրին։

1994 թվականին բրենդը թողարկել է «pret-a-porte» առաջին հավաքածուն։ 1995 թվականին կայացել է բրենդի առաջին օծանելիքի շնորհանդեսը։

1996 թվականին «Valentin Yudashkin» նորաձևության տունը ստացել է Փարիզի բարձր նորաձևության սինդիկատի թղթակից-անդամի կարգավիճակ։

1997 թվականին Մոսկվայում բացվել է «Valentin Yudashkin» առաջին բուտիկը.

Այժմ Վալենտին Յուդաշկինի նորաձևության տունը Ռուսաստանում առաջատարներից մեկն է։ Ընկերությունն ունի բրենդային բուտիկների ցանց, դիզայների ցուցադրությունները անցկացվում են Փարիզում, Միլանում, Նյու Յորքում և Մոսկվայու։ Յուդաշկինի աշխատանքները Լուվրի կոստյումի թանգարանի, Մոսկվայի պետական պատմական թանգարանի, Կալիֆոռնիայի նորաձևության թանգարանի ցուցանմուշներն են։

2016 թվականին «Valentin Yudashkin» նորաձևության տունը դարձել է Ֆրանսիայի ֆեդերացիայի բարձր նորաձևության, «pret-a-porte»-ի և մոդելավորողների լիիրավ անդամ։ Սա ռուսական նորաձևության արդյունաբերության առաջին բրենդն է, որն արժանացել է այդ անդամակցությանը։

2017 թվականին եղել է «Faberlic 2017»-ի գարնանային հավաքածուի (Faberlic by Valentin Yudashki) հեղինակը։

Աշխատանք կինոյում 
Կինոյում միակ դերը կամեոյի կարգավիճակով «Մոսկովյան գեղեցկուհիները» ֆիլմի գեղեցկության մրցույթի ժյուրիի դերն է։

Քննադատություն 
2008 թվականին Յուդաշկինը Ռուսաստանի Պաշտպանության նախարարության համար պատրաստել է նոր ռազմական համազգեստ։ 2010 թվականի դեկտեմբերին հիպոթերմիայի արդյունքում հոսպիտալացվել է Կեմերովոյի մարզում գտնվող 160-250 զինծառայող, որի պատճառը ըստ որոշ աղբյուրների, նոր համազգեստն է եղել։ Սակայն ՌԴ Զինված ուժերի գլխավոր շտաբը, ի դեմս բանակի գեներալ Նիկոլայ Մակարովի, հերքել է այդ տեղեկությունը։ Այնուամենայնիվ, հայտնաբերվել է բարձրորակ «հոլոֆայբեր» մեկուսացման փոխարինում էժանագին սինթետիկ անալոգներով։ Ընդ որում, համազգեստի մոդելավորողը որևէ առնչություն չունի այդ համազգեստի արտադրության հետ։

2011 թվականին պաշտպանության նախարարությունը մերժել է Յուդաշկինի մշակած համազգեստը՝ նյութերի ցածր որակի և վատ ֆունկցիոնալության պատճառով։ Ստուգումն անցկացրել է Ռուսաստանի Դաշնության գլխավոր ռազմական դատախազությունը։ Յուդաշկինը պնդել է, որ համազգեստը փոխվել է առանց իր իմացության, և վերջնական տարբերակը ոչ մի կապ չունի իր հետ։

Ընտանիք 
 Հայր՝ Աբրամ Իոսիֆի Յուդաշկին (1937- մահացել է 1990-ական թվականների վերջին), «Ճիշտ» հրատարակչության բանվոր
 Մայր՝ Ռաիսա Պետրոսի Յուդաշկին (ծնվել է 1945 թվականին), Յուդաշկինի տան պատրաստի զգեստի բաժնի վարիչ
 Եղբայր՝ Եվգենի Աբրամի Յուդաշկին
 Կին՝ Մարինա Վլադիմիրի Յուդաշկին (ծննդյամբ՝ Պատալովա) (ծնվել է 1958 թվականի դեկտեմբերի 2-ին), Յուդաշկինի տան գլխավոր մենեջեր
 Աղջիկ՝ Գալինա Վալենտինի Յուդաշկին (ծնվել է 1990 թվականի դեկտեմբերի 22-ին), լուսանկարիչ
 Փեսա՝ Պետրոս Մաքսիմի Մակսակով (ծնվել է 1990 թվականի հունվարի 5-ին), բիզնեսմեն, «Valentin Yudashkin» նորաձևության տան բիզնես խորհրդատու, դերասանուհի Լյուդմիլա Մակսակովի թոռը
 Թոռ՝ Անատոլի Պետրոսի Մակսակով (ծնվել է 2016 թվականին)
 Թոռ՝ Արկադի Պետրոսի Մակսակով (ծնվել է 2018 թվականին)

Մրցանակներ 

 «Հայրենիքին մատուցած ծառայությունների համար» 3-րդ աստիճանի շքանշան (նոյեմբերի 28, 2018)՝ ձեռք բերված աշխատանքային հաջողությունների, հասարակական ակտիվ գործունեության և երկարամյա բարեխիղճ աշխատանքի համար։
 «Հայրենիքին մատուցած ծառայությունների համար» 4-դ աստիճանի շքանշան (հոկտեմբերի 19, 2013)՝ հայրենական մշակույթի և արվեստի, հեռարձակման զարգացման գործում ունեցած մեծ ավանդի և երկարամյա բեղմնավոր գործունեության համար։
 Պատվավոր շքանշան (հոկտեմբերի 28, 2008)՝ Հայրենական մշակույթում ունեցած մեծ ավանդի և ռուսական նորաձևության զարգացման համար։
 Ռուսաստանի Դաշնության ժողովրդական նկարիչ (հունիսի 6, 2005)՝ կերպարվեստի և ռուսական նորաձևության զարգացման բնագավառում ունեցած մեծ վաստակի համար։
 Ռուսաստանի Դաշնության արվեստի վաստակավոր գործիչ (սեպտեմբերի 27, 1999)՝ Հայրենական նորաձևության զարգացման գործում ունեցած վաստակի համար։
 Ռուսաստանի Դաշնության կառավարության 2002 թվականի մրցանակ գիտության և տեխնիկայի բնագավառում (փետրվարի 18, 2003)՝ Ռուսաստանի կոնվերսիոն ձեռնարկություններում արտադրվող նախագծման համակարգչային տեխնոլոգիաների և բաց սարքավորումների հիման վրա հագուստի նախագծման և պատրաստման ավտոմատացված տեխնոլոգիաների ստեղծման և ներդրման համար։
 Պատվավոր Լեգեոնի շքանշանի ասպետ (2013)՝ ռուս-ֆրանսիական հարաբերությունների ամրապնդմանն ուղղված ջանքերի, նորաձևության մշակույթի զարգացման գործում անձնական ներդրման համար։
 Արվեստի և գրականության շքանշանի ասպետ՝ (Ֆրանսիա, 2007)։
 2001 թվականին Ռուսաստանի բիզնեսի և ձեռներեցության ակադեմիայի «Դարին» բիզնես-հեղինակության ազգային մրցանակի դափնեկիր։

Ծանոթագրություններ

Արտաքին հղումներ 
 
 Հարցազրույց «Թատերասեր» ամսագրին
 
Մոդելավորում